Document ID: 32013D0673

KOMISSION TÄYTÄNTÖÖNPANOPÄÄTÖS,
annettu 14 päivänä lokakuuta 2013,
unionin rahoitusosuudesta Kroatian kalastuksenvalvontaohjelmaan vuonna 2013
(tiedoksiannettu numerolla C(2013) 6606)
(ainoastaan kroaatinkielinen teksti on todistusvoimainen)
(2013/673/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 21 artiklan,
sekä katsoo seuraavaa:
(1)
Kroatiasta tuli 1 päivänä heinäkuuta 2013 Euroopan unionin jäsen.
(2)
Kroatia on toimittanut komissiolle vuoden 2013 kalastuksenvalvontaohjelmansa asetuksen (EY) N:o 861/2006 20 artiklan mukaisesti sekä kyseiseen ohjelmaan sisältyvien hankkeiden toteuttamisesta aiheutuviin menoihin myönnettävää unionin rahoitusosuutta koskevan hakemuksensa.
(3)
Unionin rahoitusta voidaan myöntää hakemuksille, jotka koskevat asetuksen (EY) N:o 861/2006 8 artiklan a alakohdassa lueteltuja toimia.
(4)
On aiheellista vahvistaa unionin rahoitusosuuden enimmäismäärät ja prosentuaaliset osuudet asetuksen (EY) N:o 861/2006 15 artiklassa säädetyissä rajoissa sekä säätää tällaisen rahoituksen myöntämisedellytykset.
(5)
Asetuksen (EY) N:o 861/2006 21 artiklan 2 kohdan mukaisesti Kroatiaa pyydettiin esittämään ohjelma, joka koskee rahoitusta 25 päivänä tammikuuta 2013 päivätyssä komission kirjeessä määriteltyihin ensisijaisiin aihealueisiin eli hankkeisiin, joiden avulla on tarkoitus panna täytäntöön neuvoston asetuksen (EY) N:o 1224/2009 (2) valvontaa, konetehon mittaamista ja kalastustuotteiden jäljitettävyyttä koskevat säännökset. Komissio määritteli investointeja jäljitettävyyshankkeisiin tekeviä toimijoita ja/tai jäsenvaltioita koskevat vaatimukset 14 päivänä toukokuuta 2012 päivätyssä kirjeessään.
(6)
Niiden perusteella ja ottaen huomioon talousarvioon liittyvät rajoitukset hylättiin sellaiset unionin rahoitusta koskevat hakemukset, jotka liittyivät muihin kuin ensisijaisiin toimiin, kuten automaattisten tunnistusjärjestelmien (AIS) asentaminen kalastusaluksille sekä koulutusohjelmat, joilla ei ole yhteyttä jäsenvaltioiden valvontajärjestelmien parantamiseen, koska niissä ei keskitytä edellä määriteltyihin ensisijaisiin aihealueisiin.
(7)
Jäljitettävyyshankkeista on tärkeää varmistaa, että ne laaditaan kansainvälisesti hyväksyttyjen standardien perusteella, kuten komission täytäntöönpanoasetuksen (EU) N:o 404/2011 (3) 67 artiklan 8 kohdassa edellytetään.
(8)
Unionin rahoitusta koskeva Kroatian hakemus on arvioitu sen mukaan, onko se neuvoston asetuksen (EY) N:o 861/2006 täytäntöönpanoa koskevista yksityiskohtaisista säännöistä jäsenvaltioille yhteiseen kalastuspolitiikkaan sovellettavien seuranta- ja valvontajärjestelmien toteutuksesta aiheutuvien menojen osalta 11 päivänä huhtikuuta 2007 annetussa komission asetuksessa (EY) N:o 391/2007 (4) vahvistettujen sääntöjen mukainen.
(9)
Jotta kannustettaisiin investoimaan komission määrittelemiin ensisijaisiin toimiin ja voitaisiin ottaa huomioon finanssikriisin kielteinen vaikutus jäsenvaltioiden talousarvioihin, edellä mainittuihin, tähän rahoituspäätökseen valittuihin ensisijaisiin aihealueisiin liittyviin menoihin olisi myönnettävä huomattava osarahoitusosuus asetuksen (EY) N:o 861/2006 15 artiklassa vahvistetuissa rajoissa.
(10)
Automaattisten paikannuslaitteiden olisi rahoitusosuuden saamiseksi täytettävä täytäntöönpanoasetuksessa (EU) N:o 404/2011 vahvistetut vaatimukset.
(11)
Kalastusaluksilla olevien sähköisten kirjaamis- ja raportointilaitteiden olisi rahoitusosuuden saamiseksi täytettävä täytäntöönpanoasetuksessa (EU) N:o 404/2011 vahvistetut vaatimukset.
(12)
Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Kohde
Tässä päätöksessä säädetään vuotta 2013 koskevasta unionin rahoitusosuudesta asetuksen (EY) N:o 861/2006 8 artiklan 1 kohdan a alakohdassa tarkoitettuihin menoihin, joita Kroatialle aiheutuu yhteiseen kalastuspolitiikkaan (YKP) sovellettavien seuranta- ja valvontajärjestelmien täytäntöönpanosta vuonna 2013.
2 artikla
Maksamatta olevien sitoumusten suorittaminen loppuun
Kroatian on suoritettava kaikki maksut, joista haetaan korvausta, viimeistään 30 päivänä kesäkuuta 2017. Tämän määräajan jälkeen suoritetuista maksuista ei voida maksaa korvausta. Tähän päätökseen liittyvät talousarviomäärärahat vapautetaan viimeistään 31 päivänä joulukuuta 2018.
3 artikla
Uusi teknologia ja tietoverkot
1. Liitteessä I tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojen keruun ja hallinnoinnin mahdollistavien uuden teknologian ja tietoverkkojen käyttöönotosta sekä konetehon tarkistuksesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2. Liitteessä I tarkoitettuun hankkeeseen HR/13/05, joka koskee mittareita ja vaakoja, voidaan mainitussa liitteessä vahvistetuissa rajoissa myöntää rahoitusosuus, jonka suuruus on 50 prosenttia tukikelpoisista menoista.
4 artikla
Automaattiset paikannuslaitteet
1. Liitteessä II tarkoitettujen hankkeiden osalta automaattisten paikannuslaitteiden, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen, hankinnasta ja kalastusaluksiin asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2 Edellä 1 kohdassa tarkoitettu rahoitusosuus lasketaan enintään 2 500 euroa alusta kohden olevan hinnan perusteella.
3. Edellä 1 kohdassa tarkoitetun rahoitusosuuden saamiseksi automaattisten paikannuslaitteiden on täytettävä komission asetuksessa (EY) N:o 2244/2003 (5) vahvistetut vaatimukset.
5 artikla
Sähköiset kirjaamis- ja raportointijärjestelmät
Liitteessä III tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien, sähköisissä kirjaamis- ja raportointijärjestelmissä (ERS) tarvittavien osien kehittämisestä, hankinnasta, asentamisesta ja teknisestä tuesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
6 artikla
Sähköiset kirjaamis- ja raportointilaitteet
1. Liitteessä IV tarkoitettujen hankkeiden osalta sähköisten kirjaamis- ja raportointilaitteiden, joiden avulla alukset voivat sähköisesti kirjata kalastustoimintaa koskevat tiedot ja lähettää ne kalastuksenseurantakeskukseen, hankinnasta ja kalastusalukseen asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2 Edellä 1 kohdassa tarkoitettu rahoitusosuus lasketaan enintään 3 000 euroa alusta kohden olevan hinnan perusteella.
3. Sähköisten kirjaamis- ja raportointilaitteiden on rahoitusosuuden saamiseksi täytettävä täytäntöönpanoasetuksessa (EU) N:o 404/2011 vahvistetut vaatimukset.
7 artikla
Kroatian saaman unionin rahoitusosuuden enimmäismäärä
Ennakoidut menot ja niiden tukikelpoinen osuus sekä unionin Kroatialle maksama enimmäisrahoitusosuus ovat seuraavat:
(euroa)
Jäsenvaltio
Kansallisessa kalastuksenvalvontaohjelmassa ennakoidut menot
Tämän päätöksen mukaisesti valittujen hankkeiden menot
Unionin enimmäisrahoitusosuus
Kroatia
817 000
618 000
522 600
Yhteensä
817 000
618 000
522 600
8 artikla
Osoitus
Tämä päätös on osoitettu Kroatian tasavallalle.
Tehty Brysselissä 14 päivänä lokakuuta 2013.

Labels: 2
7
6
12
18
15